Citroën overvejer at genoplive 2CV som elbil

Mini Cooper genopstod som elbil, Renault 5 er også vakt til live i en elektrisk udgave og det samme bliver Renault 4 inden længe. Nu er der også mulighed for, at vi snart får en anden klassiker at se som batteribil, nemlig Citroën 2CV. Renaults succes med 5’eren har nemlig vakt opmærksomhed på chefgangen hos Citroën.

Citroën har ellers tidligere nægtet alt om at genintroducere 2CV’eren. Men nu åbner designchefen hos franskmændene en dør på klem. Britiske Autocar havde en snak med ham på den netop overståede Bruxelles Car Show og her sagde han ligeud, at de ikke “har lukket døren for retro-design”.

Den oprindelige Citroën 2CV så dagens lys i 1948 og var løsningen på følgende opgave: “Byg en økonomisk bil til den franske bonde, muligvis en passager og nogen varer, i hvilken han kan køre til og fra sin mark, men også til kirke. Derfor skal der være højde nok i bilen til at bære hat” (kilde: Wikipedia).

En ny, elektrisk, 2CV ville skulle udfylde nogenlunde samme rolle – sandsynligvis dog uden hat og markkørsel. I lyset af den lave pris på Renault 5 E-Tech, vil det afgørende blive at holde prisen på en 2CV nede. Derfor, spekulerer Autocar, ville den sandsynligvis blive bygget på Smart Car-platformen fra Stellantis.

Der er ikke noget at sige til, hvis Citroën-cheferne skæver misundeligt mod kon-kollegerne fra Renault. I sidste måned blev der solgt 9.973 eksemplarer af Renault 5 i Frankrig. Det er 1.721 mere end der blev solgt af Citroëns billige ëC3, der netop er bygget på Smart Car-platformen. Det samme er i øvrigt Fiat Grande Panda og Opel Frontera.

Der er naturligvis ikke nogen oplysninger om hvornår en elektriske Citroën 2CV ville være klar til vejene. Men om tre år er det præcis 80 år siden den originale 2CV blev lanceret. Jeg siger det bare …

Citroën overvejer at genoplive 2CV som elbil