Elektrisk Citroën 2CV kommer til oktober

Citroën er klar til at vække en af bilhistoriens mest elskede modeller til live igen. Den nye 2CV er bekræftet af mærkets topchef Xavier Chardon og vises frem i Paris til Oktober. Den ventes på gaden i Europa i 2028. Dermed får den lille franske klassiker et comeback som ren elbil – og ikke som endnu en dyr retroøvelse for samlere og nostalgikere. Citroën går efter at ramme den del af markedet, hvor elbiler stadig har svært ved at blive rigtig folkelige: de billige, enkle og praktiske biler.

Ifølge Citroën skal den nye 2CV koste under 15.000 euro. Det svarer til omkring 112.000 kroner før danske afgifter og moms, så den danske pris bliver naturligvis højere. Men ambitionen er tydelig: Citroën vil bygge en elbil, der ikke kræver SUV-budget.

Mærket har kun vist bilen som en mørklagt teaser, men formen er ikke til at tage fejl af. De svulmende skærme, det høje tag og den karakteristiske bagende peger direkte tilbage på originalen fra 1948. Samtidig ventes bilen at holde sig under fire meter i længden, så den ikke træder Citroën ë-C3 over tæerne.

Det høje karrosseri kan til gengæld blive bilens stærkeste kort. Hvor mange billige elbiler føles små på den trange måde, lægger Citroën op til en bil med masser af luft og praktisk plads i et kompakt format.

““Ikoner skaber følelser. Ikoner genskaber forbindelsen mellem mærker og mennesker, og i dag er et ikon på vej tilbage. Ja, 2CV er tilbage,” sagde Xavier Chardon under præsentationen.

Han trak også en direkte linje til originalens rolle som bilen, der gav millioner af europæere adgang til mobilitet efter Anden Verdenskrig:

“I 1948 gav 2CV millioner af mennesker friheden til mobilitet, og 80 år senere vil den nye 2CV demokratisere elektrisk mobilitet,” sagde han.

Den nye 2CV bliver en del af Stellantis’ kommende billige E-Car-projekt, som skal danne basis for flere små og prispressede elbiler i Europa. Det betyder, at Citroën ikke bare jagter nostalgi, men også forsøger at svare på et reelt hul i markedet.

For danske bilkøbere kan den ende som et frisk alternativ til de mange ensartede små el-SUV’er. Hvis Citroën rammer rigtigt med pris, rækkevidde og praktisk anvendelighed, kan den elektriske 2CV blive mere end et charmerende tilbageblik. Den kan blive bilen, der gør den billige elbil sjov.

Elektrisk Citroën 2CV kommer til oktober