Citroën lover elbil til under 15.000 euro

Citroën vil have de almindelige bilkøbere tilbage i butikkerne. Ikke med endnu en tung el-SUV med kæmpe skærm og prisskilt i luksusklassen, men med noget langt mere jordnært: En lille elbil til under 15.000 euro.

Det svarer til omkring 112.000 kroner før danske afgifter og moms – og selv om den danske pris sandsynligvis bliver højere, er retningen klar. Citroën vil presse prisen længere ned end de billige elbiler fra blandt andre Renault (Twingo E-Tech) og Volkswagen (ID.Every1). Målet er en bil, der skal give europæerne råd til en ny bil igen.

Bilen er blevet for dyr

Ifølge Citroëns topchef, Xavier Chardon, er Europas bilmarked stadig ikke kommet sig efter coronapandemien. USA er tilbage. Kina er tilbage. Selv Sydamerika er tilbage. Men i Europa mangler der stadig omkring tre millioner nybilskøbere om året. Forklaringen er ifølge ham ganske enkel: Nye biler er blevet for dyre.

– Vi mangler stadig tre millioner mennesker, der køber nye biler hvert år i Europa. Og jeg vil sige, at 60 procent af det skyldes, at der stort set ikke længere findes biler til under 15.000 euro, siger Xavier Chardon til britiske Autocar.

Konsekvensen er, at europæerne holder fast i deres gamle biler længere. Den gennemsnitlige bil i Europa er nu over 12 år gammel, og det er skidt nyt for både bilindustrien, trafiksikkerheden og den grønne omstilling. For hvad hjælper det, at elbilerne bliver bedre og bedre, hvis alt for mange stadig ikke har råd til dem?

En ny 2CV – bare med batteri

Citroën sammenligner projektet med mærkets mest berømte folkebil: 2CV. Den lille franske klassiker blev skabt som billig og simpel mobilitet til almindelige mennesker – fire personer, lidt bagage og ikke ret meget lir. Den kommende elbil skal ikke nødvendigvis ligne en 2CV. Citroën virker faktisk ret bevidst om, at retrodesign ikke er en magisk genvej til succes. Men idéen bag bilen er den samme: Den skal være billig at bygge, billig at købe og praktisk nok til hverdagen.

– Den skulle give mennesker adgang til mobilitet. Den skulle kunne transportere fire personer og lidt last. Kravene ser anderledes ud i dag, men grundtanken er den samme, siger Chardon.

Han har tidligere sagt, at man i dag måske skal udskifte bonden i den gamle 2CV-fortælling med en sygeplejerske. Altså en helt almindelig europæer, der har brug for en bil, men ikke har lyst – eller råd – til at betale 2-300.000 kroner for den.

Kan blive billigere end ë-C3

Den nye model ventes at blive en slags indirekte afløser for Citroën C1 og placere sig under den nuværende Citroën ë-C3. Dermed kan den ende som en af Europas billigste “rigtige” elbiler, når den lander om nogle år. Et første koncept kan blive vist på biludstillingen i Paris til oktober.

Citroën lover elbil til under 15.000 euro